కనుమరుగైన 'మోడీ' ఉత్తేజం
- మే 2014 కనిష్టానికి మార్కెట్లు
-  సెన్సెక్స్‌ 417 పాయింట్లు పతనం
-  రూ.1.84 లక్షల కోట్ల మదుపు విలువ ఫట్‌
-  రూపాయి 'అథో' స్థితి
 ముంబయి : దలాల్‌ స్ట్రీట్‌లో ప్రధాని మోడీ ఉత్తేజం కనమరుగైంది. దేశీయ ఎగుమతుల్లో వరుస పతనం, ద్రవ్యోల్బణం మళ్లీ కోరలు చాచడం, డాలర్‌తో రూపాయి మారకం విలువ 68కు చేరడం, ముడి చమురు ధరల వరుస క్షీణత, విదేశీ సంస్థాగత మదుపర్లు అమ్మకాలకు మొగ్గు చూపుతున్న నేపధ్యంలో బుధవారం మరో మారు మార్కెట్లు భారీగా పడిపోయాయి. బిఎస్‌ఇ సెన్సెక్స్‌ ఏకంగా 417.80 పాయింట్లు లేదా 1.71 శాతం పతనమై 24,062.04కి పడిపోయింది. దీంతో 2014 మే 16 నాటి కనిష్ట స్థాయికి దిగజారాయి. ఇదే రోజు భారత ప్రధానిగా బిజెపి అభ్యర్థి నరేంద్ర మోడీ ప్రమాణ స్వీకారం చేశారు. కాగా ఆ సమయంలో ఎన్నికలకు ముందు, తర్వాత కొద్ది నెలలు మోడీ ఉత్సాహంతో భారత మార్కెట్లు ఉరకలేశాయి.
ప్రస్తుతం ఆ పరిస్థితి పూర్తిగా తారుమారైందని విశ్లేషకులు అభిప్రాయపడుతున్నారు.
ఈ క్రమంలోనే మదుపర్లు ఆశించిన ఫలితాలు ఆవిరైపోతున్నాయి. బిఎస్‌ఇ తాజాగా 24వేల పాయింట్లకు పడిపోవడంతో మదుపర్లు ఒకే రోజు రూ.1.84లక్షల కోట్ల విలువ కోల్పోయారు. బిఎస్‌ఇలో ఇన్వెస్టర్లు 1,84,086 కోట్లు నష్టపోవడంతో లిస్టెడ్‌ కంపెనీల మార్కెట్‌ క్యాపిటలైజేషన్‌ కూడా 90,64,734 కోట్లకు దిగజారింది. నేషనల్‌ స్టాక్‌ ఎక్సేంజీ నిఫ్టీ 125.80 పాయింట్లు లేదా 1.69 శాతం పతనమై 7,309.30కు చేరి 20 మాసాల కనిష్ట స్థాయి వద్ద నమోదయ్యింది. బిఎస్‌ఇలో మొత్తంగా 2,105 స్టాక్స్‌ ప్రతికూలతను ఎదుర్కోగా, 511 స్టాక్స్‌ మాత్రమే స్వల్పంగా పెరిగాయి. 194 స్టాక్స్‌ 52 వారాల కనిష్ట స్థాయి వద్ద ట్రేడ్‌ అయ్యాయి.
అదానీ షేరూ.. అమాంతం...
క్రితం సార్వాత్రిక ఎన్నికలకు ముందు మోడీపై విపరీత ఆశలతో ఎసిసి, అదాని ఎంటర్‌ప్రైజెస్‌, అంబూజా సిమెంట్స్‌, భారతీ ఎయిర్‌టెల్‌, ఐడియా సెల్యూలర్‌, డిఎల్‌ఎఫ్‌, జిఎంఆర్‌ ఇన్‌ఫ్రాస్ట్రక్చర్‌, ఐసిఐసిఐ బ్యాంకు, ఇండియన్‌ ఓవర్‌సీస్‌ బ్యాంకు, జెఎస్‌డబ్ల్యు స్టీల్‌ తదితర సూచీలు భారీగా పెరిగాయి. గత కొద్ది మాసాలుగా వరుసగా పడిపోతున్న స్టాక్‌ మార్కెట్ల వల్ల 136పైగా మిడ్‌, స్మాల్‌ క్యాప్‌ సూచీలు భారీ పతనాన్ని చవి చూశాయి. మోడీ ప్రధాని అయిన సమయంలో అదానీ ఎంటర్‌ప్రైజెస్‌ షేర్‌ ఏకంగా రూ.530.90కు ఎగబాకింది. అప్పటితో పోల్చితే మొత్తంగా ఈ షేర్‌ 87 శాతం మేర దిగజారి ప్రస్తుతం రూ.69 వద్ద ట్రేడింగ్‌ అవుతోంది. మిగితా కొన్ని షేర్లది కూడా ఇదే వరుస. గతేడాది మార్చిలో బిఎస్‌ఇ సెన్సెక్స్‌ 30,024 పాయింట్లకు చేరి ఆల్‌టైం గరిష్ట స్థాయి వద్ద ట్రేడింగ్‌ అయ్యింది. దేశీయ పారిశ్రామికోత్పత్తిలో వరుస తగ్గుదల, ఎగుమతుల పతనం, రూపాయి మారకం విలువ క్షీణించడం, చమురు ధరలు తగ్గడం, ద్రవ్యోల్బణం మళ్లీ పెరుగుతుండటంతో ప్రస్తుతం సెన్సెక్స్‌ 24వేల పాయింట్ల చేరువకు ప్రధాన కారకాలుగా ఉన్నాయి.
వృద్ధి రేటుకు ఐఎంఎఫ్‌ కోత
అభివృద్ధి చెందిన, వర్థమాన దేశాల్లో నెలకొన్న స్తబ్దత నేపధ్యంలో 2016 ప్రపంచ వృద్ధి రేటులో తగ్గుదల చోటు చేసుకోనుందని అంతర్జాతీయ ద్రవ్య నిధి సంస్థ హెచ్చరించింది. ప్రస్తుత ఏడాదిలో 3.4 శాతం, 2017లో 3.6 శాతం చొప్పున వృద్ధి నమోదు కావొచ్చని తెలిపింది. అంతర్జాతీయ మార్కెట్లో వరుసగా చమురు ధరలు తగ్గడానికి తోడు చైనా ఆర్ధిక వ్యవస్థలో నెలకొన్న ఒత్తిడి ప్రపంచ వృద్ధిరేటును తగ్గేలా చేస్తున్నాయని పేర్కొంది. 2015-16లో భారత వృద్ధి రేటు 7.3 శాతానికే పరిమితం కానుందని ఐఎంఎఫ్‌ అంచనా వేసింది. ఈ ప్రకటన మదుపర్లలో విశ్వాసాన్ని కోల్పోయేలా చేసింది. ప్రస్తుత ఆర్ధిక సంవత్సరం అక్టోబర్‌ నుంచి డిసెంబర్‌తో ముగిసిన మూడో త్రైమాసికం (క్యూ3)లో వివిధ కార్పొరేట్‌ కంపెనీల ఆర్ధిక ఫలితాలు కూడా మార్కెట్లను మురిపిం చలేకపోయాయని విశ్లేషకులు పేర్కొంటున్నారు.
28 మాసాల కనిష్టానికి రూపీ..
అంతర్జాతీయ ద్రవ్య మార్కెట్లో డాలర్‌తో రూపాయి మారకం ఏకంగా 68కి పడిపోయింది. స్టాక్‌ మార్కెట్లలో విదేశీ సంస్థాగత మదుపర్లు ఈక్విటీలను విక్రయించడంతో రూపాయిపై మరింత ఒత్తిడి పెరిగింది. బుధవారం డాలర్‌తో రూపాయి మారకం విలువ 30 పైసలు లేదా 0.44 శాతం క్షీణించి 67.95కు దిగజారి 28 మాసాల కనిష్ట స్థాయి వద్ద ముగిసింది. ఇంతక్రితం సెషన్‌లో 67.77 వద్ద నమోదయ్యింది. ఇంట్రా ట్రేడింగ్‌లో 67.77-68.17 మధ్య నమోదయ్యింది. 2013 సెప్టెంబర్‌4న రూపాయి రికార్డు స్థాయిలో 68.62కు పడిపోయింది.
ఇతర పరిణామాలు
ప్రపంచ మార్కెట్‌లో ముడి చమురు ధరలు వరుసగా తగ్గడం కూడా స్టాక్‌ మార్కెట్లపై ప్రభావం చూపింది. తాజాగా బ్రెంట్‌ బ్యారెల్‌ ధర ఏకంగా 28.13 డాలర్లకు దిగివచ్చింది. సోమవారం చమురు ధరలు 12 ఏళ్ల కనిష్ట స్థాయి వద్ద చోటు చేసుకున్నాయి. చైనా వృద్ధి రేటుపై అనుమానాలు వర్థమాన దేశాల మార్కెట్లను ప్రభావితం చేశాయి.
మీ స్నేహితులకు రికమెండ్ చెయ్యండి